

**מילים  לשבת**

**שער הנגב - ערב שבת, ה' אדר ב' תשע"א, 11 במרץ 2011**

**שלום לחברות ולחברים,**

**תובנות גיאוגרפיות**

הדיבורים הרמים על הסערה החורפית בישראל הסתיימו אצלנו הבוקר בקול דממה דקה, על תקן של: נשיאים ורוח,  וגשם (כמעט ש)אין".

הצרות המטאורולוגיות שלנו התגלו היום כחיוורות, לנוכח הדרמה בחופי יפן, שמקבלת באמצעות התיעוד הטלוויזיוני, נופך אפוקליפטי.

**מיראז' בשמי ארז**

גרעין "יעל" התיישב לפני כשנה בקבוץ ארז בהובלה משותפת של החטיבה להתיישבות, עמותות "איילים" ו"אור", הקבוץ והמועצה. מדובר בשלושים ושבעה חברים, ביניהם משפחות, זוגות, רווקים וילדים מכל רחבי הארץ.

השבוע הם קיימו טכס הוקרה למשפחת מיראז', יהודים ממוצא איראני שהיגרו ללוס אנג'לס, עשו שם חיל בעסקים ומקדישים חלק משמעותי מהונם לקרן שהם מייעדים לפיתוח הנגב והגליל.

אנשי ארז שוקדים על תהליך הקליטה בקבוץ, במטרה שהצעירים יבנו את בתי הקבע שלהם במקום ובעקבותיהם ישובו לארז גם בני קבוץ.

בשבוע שעבר הם חגגו חתונה של שנים מחברי הגרעין. להגדרתם, "זו הייתה שמחה ענקית והמשמעות של הגרעין והקהילתיות באו בה לביטוי במלוא העוצמה".

חתונה נוספת כבר נראית באופק.

**יד חמה מארץ קרה**

נורווגיה המרוחקת והקרה לא מאירה לאחרונה את פניה למדינת ישראל.  אנחנו דווקא מצליחים למצוא שם חברים - יהודים, נוצרים וחסרי דת, שמקיימים ביניהם שיתוף פעולה למען מטרה משותפת: תמיכה בישראל ובעליה לארץ. מזה כעשור תומכים אלפי נורווגים בהקמת מועדונים ומבנים לצעירים שמוצאים אצלנו בית ראשון, חם וקולט.

השנה, אנחנו מייעדים את הסיוע לתוכנית "ניצנים" הייחודית: משפחות עולים מחבר העמים לשעבר, שנקלטות בכפר "איבים" ומחנכות את הילדים במערכת החינוך בנחל עוז. העולים הצעירים זוכים לבית חינוכי מעולה והקבוץ מבטיח את יציבות מערכת הגיל הרך שבו.

בנחל עוז כבר נקלטות כעת  מספר משפחות, שסיימו אשתקד את התוכנית ובניהן משמשים כמתווכים בין הישראלים מלידה לבין העולים החדשים יותר.

זה שהעולים לומדים עברית במהירות, זה ידוע; אבל זה שילדי נחל עוז שרים ברוסית יחד עם חבריהם, זה כבר סיפור.

יו"ר הארגון הנורווגי, שפגש השבוע את החבורה היפה, את עדי, הגננת הנמרצת ואת צוות המחנכות שעימה, התרשם עמוקות מהאפופיאה האנושית והחינוכית שמתרחשת 600 מטר מהגבול, תחת מגבלות ביטחוניות, שכעת אנחנו מציינים להן עשר שנים תמימות.

**בצל הזיכרון**

ברנד דול, היה עד לא מזמן ראש עירית ברוכזאל, אשר במחוז קרלסרואה, גרמניה. השבוע הוא הגיע עם בנות משפחתו ובליווי ראש המחוז שלו לביקור פרידה משער הנגב.

משך עשרות שנותיו בשירות הציבורי הגרמני, הוא היווה מוקד של קשר חם עם ישראל בכלל ועם שער הנגב, בפרט.  אליהו סגל, נאמן קשר הערים התאומות ואנוכי שמענו מהנכבדים דברי שבח על העמידה האמיצה שלנו לנוכח מורכבות החיים באזור.

לאחר שנטענו עץ לציון הברית בין הרשויות, התפנינו לחשוב על מפגשים בין חברי הקהילות, שבחלוף 66 שנים לקריסת משטר הרשע ובצל זיכרון עוולותיו, מחויבות למצוא את הדרך לחיים משותפים.

**"דרום אדום" – תמצית מנהלים**

לא, אנחנו לא זורעים זרעי כלניות ולא שותלים פקעותיהן כדרך להגברת תפוצתן במרחבינו.

מה אנחנו כן עושים? רותמים את הסימפוניה הטבעית הבלתי נגמרת, שמציפה את חורשותינו וכרינו, לשירות הבילוי והנופש הפעיל שלנו ושל אורחינו. היום שמעתי כך: "המזל הוא המפגש בין ההכנה המוקדמת לבין ההזדמנות".

למען יושבי הבית שלא זכו, אני מביא תמצית יופי מקומית, הפעם מיער שוקדה:  <http://new.ba-bamail.co.il/View.aspx?emailid=7394&memberid=733484>

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)